Kauppiaiden tulokuningas, turkulainen Hannu Aaltonen vakuuttaa, ettei ruuan hinnassa ole ollut Suomessa ilmaa.

Turkulainen Citymarket-kauppias Hannu Aaltonen vakuuttaa, että ruokakaupan kilpailu on äärimmäisen kovaa. LAURI OLANDER /KL

Espoolainen kauppias Toni Pokela muistuttaa, että tarjoustavaroilla on kilpailtu aina. LAURI OLANDER /KL

Verotietojen mukaan Aaltonen ansaitsi vuonna 2013 lähes 2,8 miljoonaa euroa. Hän korostaa, että tulot eivät tulleet pelkästään Citymarketin pyörittämisestä Turussa.

– Verotietojen ja kaupan menestyksen välille ei voi vetää yhtäläisyysmerkkejä.

Kuinka hyvä bisnes kauppa sitten on?

– Jos onnistuu työssään, se voi olla hyväkin. Menestykseen vaaditaan hyvä sijainti, hyvä henkilökunta ja selkeä liikeidea.

Aaltonen ei hyväksy väitettä, että ruuan hinnassa oli ennen alennuksia ilmaa. Hänen mielestään ruokakaupan kilpailu on äärimmäisen kovaa. Sen takia ruokien hintoja oli pakko pudottaa kilpailijoiden perässä.

– Ainakin yrittäjän kannalta katsoen kilpailutilanne on kaikkea muuta kuin helppo.

Laatu heikkenee?

Vieläkö ruuan hinta tästä laskee?

– Hinta ja laatu ovat yleensä ruuassa kulkeneet käsi kädessä. Jos ruuan hinta kauheasti putoaa, kuluttajat tulevat hyväksymään myös alempaa laatua.

Aaltosen mukaan ruuan hintasota ei johdu Lidlin tulosta markkinoille.

– Onhan näitä ollut ennenkin. 1990-luvulla oli välillä tosi veristä kilpailua. Tämä kuumenee aina välillä ja sitten taas rauhoittuu.

Kauppias neuvoo suhtautumaan hintavertailuihin varauksella.

– Huolestuttavaa tässä on se, ettei verrata samoja tuotteita keskenään. Jos otetaan vaikka Valion appelsiinimehu ja Lidlin appelsiinimehu, niin siinä verrataan tuotteita, jotka eivät ole samoja.

Tappiolla menee

Espoon Ison Omenan Citymarket-kauppias Toni Pokela sanoo, että ruokakaupat ovat kilpailleet tarjoustavaroilla aina. Asiakkaita on esimerkiksi houkuteltu tarjouskahvilla, jota on myyty jopa tappiolla.

Pokelan mukaan nyt julkistetut rajut tarjoushinnat liikkuvat kannattavuuden rajamailla.

– Ostovoima on heikentynyt, mutta meidän on pidettävä pyörät pyörimässä. Koska meillä tietyt kiinteät kustannukset kulkevat koko ajan, sitä volyymia haetaan nyt väkisin.

Pokela on myös yksi Suomen hyvätuloisimmista kauppiaista. Verotietojen mukaan hän ansaitsi vuonna 2013 noin 850 000 euroa.